Anno Domini millesimo ducentesimo octogesimo octavo statuta sunt haec apud Cistercium in Capitulo generali. 1.  Quoniam regi saeculorum immortali, invisibili Deo debet omnis honor et gloria exhiberi, concedit Capitulum generale quod ad missas in maioribus altaribus nostri Ordinis, quicumque voluerit possit accendere luminaria sive tortitia in elevatione hostiae salutaris. 2.  Cum erga infirmos, debiles et minutos, pia consideratio sit habenda, minutis Ordinis universi indulget Capitulum quod de cetero post tertiam prandere, et post vesperas cenare possint tempore hiemali. 3.  Item, ut proprietatis et prodigalitatis omnis occasio excludatur, de pecunia quam abbates cedentes vel decedentes relinquunt, statuit et ordinat Capitulum generale quod a nullo nisi de patrum abbatum consilio expendatur, nisi forte in emendis possessionibus, aut redditibus acquirendis, et hoc cum contigerit fiat patribus abbatibus plena fides. 4.  Item, ad petitionem et instantiam R. P. Domini Ioannis cardinalis episcopi Tusculani qui nostro generali Capitulo votivas litteras destinavit, duxit generale Capitulum misericorditer indulgendum abbatibus et monachis equitantibus cum eisdem, ac etiam aliis monachis pro diversis officiis equitantibus ut pileis griseis utantur, si voluerint, equitando. 5.  Quoniam suspecta munera excaecant oculos sapientum, generale Capitulum ordinat et diffinit quod de cetero monachi missi ad visitandas Ordinis abbatias, de omnibus et singulis quae ipsis data fuerint suis abbatibus qui miserunt eos fidelem teneantur reddere rationem. Abbates etiam visitati de omnibus quae talibus dederint, dari fecerint, aut permiserint, patribus abbatibus per suas litteras veritatem scribere non omittant. 6.  Item, qui bene praesunt presbiteri honore duplici sunt habendi, statuit et ordinat Capitulum generale de abbatibus sponte cedentibus et in domibus quibus praefuerunt remanentibus, quod eis provideatur in medietate de redditibus quos ultra statum in quo regimen assumpserunt eorum industria acquisivit, quam sic intelligit dictum Capitulum quod quinquaginta libras turonenses non excedat. 7.  Item, ut uniformitas observetur in Ordine unitatis, generale Capitulum ordinat et diffinit quod rasurae semper fiant per universum Ordinem feria sexta vel sabbato de tertia in tertiam septimanam. 8.  Item, generale Capitulum duxit provide statuendum quod provisor studii parisiensis omnes fugitivos Ordinis, quos ibi repererit vagabundos, capiat seu capi faciat ad expensas propriorum abbatum, invocato ad hoc, si necesse fuerit, auxilio brachii saecularis. De emissis autem pro culpa, quantumcumque potest districtius interdicit quod intrare civitatem parisiensem non audeant vel praesumant ; hoc idem statuitur de Montepessulano et Tholosa. 9.  Item, quod abbates per domos aut loca Ordinis transeuntes non gravent domos nec moram trahant nisi per diem aut duas noctes sine prioris aut tenentis conventum licentia speciali. 10.  Item, eodem anno fuit abbati Sanctae Crucis et abbati de Monte Sanctae Mariae in [H]ungaria visitatio commissa per totum regnum [H]ungariae. 11.  Abbatibus D. de Walkenride, Jo. de Sychem, W. de Valle B. Georgii ab abbate Campensi committitur litis discussio inter abbates de Porta et de Ryphenstein super rivulo quodam, ex consensu partium in Cistercio, tempore Capituli generalis. 